উনিশ বছরের নতুন বিস্ময় বালকের বাবাকে দেখে এগিয়ে এলেন ইংল্যান্ড এবং ওয়েলস ক্রিকেটের ডিরেক্টর। কাঁধে হাত রেখে বললেন অ্যান্ড্রু স্ট্রস— ‘‘খেলা খুব উপভোগ করেছো নিশ্চয়ই? ভালই তো খেলল।’’ 
ইসমাইল হামিদকে যতটা না উচ্ছ্বসিত দেখাল, তার চেয়েও বেশি উৎসাহী মনে হল। অন্য কৌতূহল মেটানোর আছে তাঁর। ছেলের ব্যাটিং কেমন দেখলেন স্যার? ইসিবি’র ডিরেক্টর অফ ক্রিকেটের কাছে জানতে চাইলেন তিনি। ইংল্যান্ডের প্রাক্তন অধিনায়ক স্ট্রস এবার বললেন, ‘‘খুব ভাল। ওকে নিয়ে খুব আবেগ ছিল। সকলে এত কথা বলছে। সেই আবেগের পরিস্থিতিটা খুব ভাল সামলেছে।’’ এবার যেন আশ্বস্ত হতে পারলেন ইসমাইল। 
আসুন পরিচয় করিয়ে দেওয়া যাক। ইসমাইল হামিদ মানে হাসিব হামিদের বাবা। যিনি ভারত-ইংল্যান্ড সিরিজের প্রথম টেস্টের কেন্দ্র রাজকোটেই বড় হয়েছেন। তারপর কর্মের সন্ধানে চলে যান ইংল্যান্ডে। ভাগ্যের এমন খেলা যে, ইসমাইলের ছোটবেলার শহরেই কি না তাঁর ছোট ছেলে হাসিব টেস্ট অভিষেক ঘটাল। ‘‘রূপকথা মনে হচ্ছে। মাঝেমধ্যে সত্যিই চিমটি কেটে দেখতে ইচ্ছে করছে, ঠিক দেখছি তো?’’ আচ্ছন্নের মতো বুধবার বলে যাচ্ছিলেন ইসমাইল। 
আর অভিষেক টেস্টে ইংল্যান্ডকে নিরাপদ শুরু পাইয়ে দিয়ে তাঁর ছেলে করলেন ৮২ বলে ৩১। ভারতীয় টেস্ট দলের ডিআরএস পৃথিবীতে প্রত্যাবর্তন ঘটল হাসিবের মাধ্যমেই। এলবিডব্লিউ সিদ্ধান্তের বিরুদ্ধে আবেদন করেছিলেন হাসিব। রিপ্লে দেখাল বল উইকেটেই লাগত। 
তবে ডিআরএসের টুকরো ইতিহাস নয়। হাসিব হামিদ আরও বড় নজির ঘটিয়ে ফেললেন। উনিশ বছর বয়সে তিনিই ইংল্যান্ডের হয়ে খেলা সর্বকনিষ্ঠ টেস্ট ওপেনার। ইংল্যান্ডের নতুন বিস্ময় বালকও বলা হচ্ছে ডানহাতি ওপেনারকে। এই টি-টোয়েন্টি প্রজন্মের হয়েও হাসিব ক্রিজে পড়ে থাকতে পারেন। যে কারণে তাঁর নামকরণ হয়েছে ‘বোল্টনের বয়কট’। অনেকে ডাকেন ‘বেবি বয়কট’ বলে। 
চমকের এখনও শেষ হয়নি। ইসমাইল ‘এবেলা খেলা’র সঙ্গে কথা বলছিলেন প্রেস বক্সের উল্টোদিকে ক্রিকেটারদের ড্রেসিংরুমের ওপরের তলায় ভিভিআইপি অংশে বসে। তাঁর পাশে বসা কে? না, কার্সন ঘাউড়ি। হিন্দিতে কথা বলে যাচ্ছেন দু’জনে। ইসমাইল নিজে ক্রিকেট খেলতেন। ইংল্যান্ডের অপেশাদার ক্লাবের হয়ে অনেকদিন খেলেছেন। একবার ইকবাল কাশিমকে এক ওভারে তিন ছক্কা মেরে হইচই ফেলে দিয়েছিলেন। পাকিস্তানের প্রাক্তন বাঁহাতি স্পিনার কাশিম পরে পিঠে হাত রেখে বলে যান, দারুণ ব্যাট করেছ। অ্যামেচার ক্রিকেটের গণ্ডি পেরিয়ে পেশাদার বৃত্তে ঢোকার চেষ্টা করেছিলেন ইসমাইল। কিন্তু তাঁর সেই স্বপ্ন পূরণ হয়নি। 
অধরা নিজের স্বপ্নই ছেলে হাসিবের মধ্যে দিয়ে পূরণ হল তাঁর। অথচ, তাঁর অন্য দুই ছেলেকে অনেক বেশি করে ক্রিকেট শেখাতেন ইসমাইল। ‘‘আমি ইংল্যান্ডে ততদিনে থিতু হয়ে গিয়েছি। ইচ্ছা ছিল ছেলেদের ক্রিকেট খেলাব। আমার তিন ছেলের মধ্যে হাসিবই সবচেয়ে ছোট। অন্য দুই ছেলেকে আমি বল ছুড়ে ছুড়ে ব্যাট করাতাম। সেটা দেখে হাসিব একদিন অভিযোগ করল, ওকে কেন ব্যাট করাই না? তখন ওর বয়স কত জানেন? ছ’সাত বছর হবে বড়জোর,’’ কীভাবে হাসিবের ক্রিকেট খেলা শুরু হল, সেই ঘটনা মনে করতে গিয়ে বললেন ইসমাইল। 
তারপর থেকে কাহিনিও দ্রুতগতিতে বাঁক নিতে শুরু করল। হাসিব নেশাগ্রস্তের মতো ব্যাট করে চললেন আর তাঁর বাবা সাধকের মতো বল ছুড়ে যেতে লাগলেন। সেই নেশা এমন পর্যায়ে পৌঁছয় যে, বোল্টনের ফ্ল্যাটের মধ্যেই বল ছুড়ে ব্যাটিং চলেছে কিশোর হাসিবের। তার ফলও পাওয়া গেল খুব তাড়াতাড়ি। মাত্র ৮ বছর বয়সে বোল্টন ক্লাবের অনূর্ধ্ব ১৫ দলে ঢুকে পড়ল সে। ল্যাঙ্কাশায়ার অ্যাকাডেমি তাঁকে মাত্র ৯ বছর বয়সে তুলে নিয়েছিল। গতবছরই ল্যাঙ্কাশায়ার সিনিয়র টিমের হয়ে অভিষেক ঘটে হাসিবের। প্রথম মরসুমেই এক হাজারের ওপর রান এবং চারটে সেঞ্চুরি করার পর ‘নতুন বিস্ময় বালক’ হিসাবে চিহ্নিত হয়ে যান তিনি। বাংলাদেশে নিরাপত্তা নিয়ে সংশয় থাকায় যেতে রাজি হননি ইংল্যান্ডের ওপেনার আলেক্স হেল্‌স। তাঁর পরিবর্তে হাসিবকে দলে নেন ইংল্যান্ডের নির্বাচকেরা। 
হাসিবের ক্রিকেট নিয়ে স্বপ্নের নেপথ্যে রয়েছেন ভারতের বিস্ময় বালকও। মুম্বইয়ের এমআইজি কমপ্লেক্সে একবার হাসিবকে নিয়ে গিয়েছিলেন ইসমাইল। তখন সেখানে প্র্যাক্টিস করতে এসেছিলেন সচিন তেন্ডুলকর এবং জাহির খান। ইসমাইলের বড় ছেলে সচিনের অটোগ্রাফ নেওয়ার জন্য কান্নাকাটি জুড়ে দিয়েছিল। অথচ, নিরাপত্তা কর্মীরা কিছুতেই তাকে সচিনের কাছে যেতে দেবে না। ইসমাইল পড়ে গেলেন মহা বিপদে। সেই সময় তাঁর পরিস্থিতি দেখে স্বয়ং সচিন উদ্ধারকর্তা হিসাবে দেখা দিলেন। ‘‘সচিন নিজেই এগিয়ে এসে নিরাপত্তা কর্মীদের বলেছিল, ওকে আসতে দিন। তারপর আমার বড় ছেলেকে অটোগ্রাফ দিল হাসিমুখে। মুগ্ধ হয়ে গিয়েছিলাম সেদিন। এত বড় ক্রিকেটার অথচ কী মাটির মানুষ!’’ আবেগাপ্লুত হয়ে পড়লেন ইসমাইল। তারপর এক নিঃশ্বাসে বলে গেলেন তিনি, ‘‘সেদিন দূর থেকে হাসিব ঘটনাটা দেখেছিল। তখন ও খুবই ছোট। কিন্তু সচিনকে নিয়ে মানুষের ওই বাঁধনহারা উচ্ছ্বাসটা ওকে আকৃষ্ট করেছিল। সেই প্রথম ও বুঝেছিল, ক্রিকেট-তারকা কথাটার অর্থ কী। পরে হাসিবের সঙ্গে কথা বলতে গিয়ে আমার মনে হয়েছে, সেদিন সচিনকে দূর থেকে দেখাটাই প্রথম ওর মধ্যে ক্রিকেটার হওয়ার স্বপ্নের জন্ম দিয়ে যায়।’’ হাসিবের প্রিয় ক্রিকেটার কে? ‘‘আর কে?’’ হেসে ফেলেন ইসমাইল, ‘‘সচিন তেন্ডুলকর। তবে বিরাট কোহলি আর জো রুটেরও খুব ভক্ত।’’ 
হাসিবকে নিয়ে সবচেয়ে মজাদার ঘটনাটি ঘটিয়েছিলেন স্টুয়ার্ট ব্রড। রাজকোটে যিনি কেরিয়ারের একশোতম টেস্ট ম্যাচ খেলছেন এবং সেই উপলক্ষ্যে সৌরাষ্ট্র ক্রিকেট সংস্থা ব্রড-কে সম্মানিতও করল বুধবার টেস্ট শুরুর আগে। কাউন্টির একটি ম্যাচে ব্রড খেলছিলেন হাসিবের বিরুদ্ধে। তাঁর অস্ত্রশালায় যতরকম ডেলিভারি আছে, সব প্রয়োগ করেছিলেন ব্রড। কিন্তু হাসিবের দুর্ভেদ্য রক্ষণ টলাতে পারেননি। দেখে তিনি এতটাই প্রভাবিত হয়ে পড়েন যে, মধ্যাহ্নভোজের সময় ড্রেসিংরুমে ফিরে তিনি তখনই ফোন করে বসেন অ্যালেস্টেয়ার কুক-কে। ফোনে অধিনায়ককে বলেন, ‘‘দারুণ একটা ছেলেকে পেয়েছি। সলিড ডিফেন্স। তুমি অবশ্যই ওকে দেখো একবার।’’ 
কে জানত, এক বছরের মধ্যে সেই ক্যাপ্টেন কুকের সঙ্গী হিসাবেই অভিষেক টেস্টে ওপেন করতে নামবেন হাসিব হামিদ। ‘বিস্ময়-বালক’ তকমা যদি ব্রিটিশ মিডিয়ার অতিরঞ্জিতও হয়, রাজকোট থেকে রাজকোট— হামিদ’দের রূপকথার যাত্রা তো হয়েই থাকল।